KIRJALLINEN KYSYMYS P-1472/03 esittäjä(t): Wolfgang Ilgenfritz (NI) komissiolle. EU:n tilintarkastajien laadunvalvonta.



Virallinen lehti nro 051 E , 26/02/2004 s. 0096 - 0097



KIRJALLINEN KYSYMYS P-1472/03 esittäjä(t): Wolfgang Ilgenfritz (NI) komissiolle (23. huhtikuuta 2003) Aihe: EU:n tilintarkastajien laadunvalvonta Itävallassa ilmestyvän Amtsblatt der Kammer der Wirtschaftstreuhänder -lehden numerossa I/02 julkaistujen ammatinharjoittamista koskevien säännösten mukaan kaikkien tilintarkastajien täytyy osallistua laadunvalvontaan (Peer Review), vaikka he eivät tekisikään tilintarkastuksia. Tämä käy ilmi ammatinharjoittamista koskevien säännösten 14 pykälästä ja 16 pykälän 1 momentista. 14 pykälän mukaan kaikilla tilintarkastajilla ja tilintarkastusyrityksillä on velvollisuus osallistua ulkoiseen laadunvalvontaan asiasta annettujen määräysten mukaisesti. 16 pykälän 1 momentin mukaan tilintarkastajien ja tilintarkastusyritysten on osallistuttava ulkoiseen laadunvalvontatarkastukseen vähintään joka neljäs vuosi. Tarkastuksen yhteydessä arvioidaan tilintarkastusyrityksen laadunvalvontatoimia. Ammatinharjoittamista koskevien säännösten 20 pykälä sisältää seuraavat siirtymäkauden määräykset: 1. Ulkoinen laadunvalvonta otetaan käyttöön vähitellen. 2. Vuodesta 2002 lähtien kaikki pörssiyhtiöitä, luottolaitoksia tai vakuutusyhtiöitä tarkastavat tilintarkastajat ja tilintarkastusyritykset ovat velvollisia osallistumaan ulkoiseen laadunvalvontaan. 3. Vuodesta 2003 lähtien tämä koskee kaikkia tilintarkastajia ja tilintarkastusyrityksiä, jotka laativat suurten pääomayritysten tai näihin rinnastettavien henkilöyritysten tilinpäätöksiä Itävallan kauppalainsäädännön (221 §) mukaan. Koska ammatinharjoittamista koskevien säännösten 14 pykälässä velvoitetaan kaikki tilintarkastajat jne. ulkoiseen laadunvalvontaan, 20 pykälässä esitetty siirtymäkausi on riittämätön, joten sitä tullaan täsmentämään. Tämän seurauksena ulkoinen laadunvalvonta koskee kaikkia tilintarkastajia, vaikka he eivät tekisikään parhaillaan tilintarkastuksia, ja he joutuvat näin laadunvalvontatarkastukseen neljän vuoden välein. 1. Joutuvatko Itävallan lisäksi muiden EU-maiden tilintarkastajat laadunvalvontatarkastukseen, vaikka he eivät tekisikään tilintarkastuksia? 2. Komissio on antanut 15. marraskuuta 2000 suosituksen lakisääteisen tilintarkastuksen laadunvarmistuksen vähimmäisvaatimuksista Euroopan unionissa. Olisiko Itävallan toiminta suosituksen mukaista, jos se määräisi, että pienten ja riskittömien yritysten tilinpäätöksiä laativat tilintarkastajat ja tilintarkastusyritykset joutuvat laadunvalvontatarkastukseen kymmenen vuoden välein ja että sama sääntö koskisi niitä tilintarkastajia, jotka tarkastavat vain keskisuuria pääomayrityksiä (Itävallan kauppalainsäädäntö, 221 § 2 mom.)? Lakiteksti ohessa. Frits Bolkesteinin komission puolesta antama vastaus (26. toukokuuta 2003) Komission suositus 15. marraskuuta 2000 lakisääteisen tilintarkastuksen laadunvarmistuksen vähimmäisvaatimuksista Euroopan unionissa edellyttää, että jäsenvaltiot arvioivat suosituksen toimeenpanoa kolmen vuoden kuluttua. Tämä arviointi suoritetaan vielä vuoden 2003 aikana. EU:n tilintarkastuskomitea on jo lokakuussa 2002 keskustellut suosituksista, joiden mukaan tulevina kuukausina suoritetaan arviointi. Se on myös hyväksynyt muita täytäntöönpanotoimenpiteitä maaliskuussa 2003. Jäsenvaltioita onkin pyydetty ilmoittamaan kirjallisesti komissioon 31. toukokuuta 2003 mennessä arvionsa suosituksen toimeenpanon etenemisestä. Arvioinnin yhteydessä selvitetään varmasti myös, onko niidenkin tilintarkastajien osallistuttava laadunvalvontatarkastukseen, jotka eivät yleensä suorita tilintarkastuksia. Laadunvalvontatarkastus on tämän ammatinharjoittajien tärkein keino osoittaa suurelle yleisölle ja viranomaisille, että tilintarkastajien ja tilintarkastusyritysten työ on lakisääteisen tilintarkastuksen normien ja eettisten sääntöjen mukaista. Laadunvalvontatarkastus myös rohkaisee ammatinharjoittajia parantamaan työnsä laatua. Komission suositus ei sido jäsenvaltioita. Niinpä jokaisen valtion tehtäväksi jää itse luoda säännöt lakisääteisen tilintarkastuksen laadunvarmistukseen komission suosituksen mukaisesti, ja ryhtyä tarpeellisiksi katsomiinsa konkreettisiin toimenpiteisiin. Suosituksessa todetaan, että kaikilla lakisääteistä tilitarkastusta suorittavilla on velvollisuus osallistua laadunvalvontatarkastukseen, mutta se myös varaa jäsenmaille mahdollisuuden myöntää kevennyksiä sellaisille tilintarkastajille, joiden asiakkaina ei ole yleistä etua edistäviä elimiä. Kevennys voi koskea tiettyjä tekijöitä, erityisesti laadunvalvontatarkastuksien aikaväliä, joka voi olla jopa kymmenen vuotta.